Előterjesztés Zalakaros Város Önkormányzat Képviselőtestülete 2021. október 28-án tartandó ülésére

**Tárgy:** **Tájékoztató a Living Gardens projektről**

Az előterjesztést készítette: Novák Ferenc polgármester

Tisztelt Képviselőtestület!

Megkeresés érkezett a Balatoni Integrációs Közhasznú Nonprofit Kft. (Magyarország) részéről, hogy támogassuk egy nagyon aktuális cél megvalósítását, vegyünk részt egy projektben.

Ennek részleteiről adok tájékoztatást az alábbiakban:

Living Gardens („Élő Kertek”) projekt bemutatása

Projekt forrása: Interreg V-A Ausztria-Magyarország Együttműködési Program

Projekt időtartama: 2021. január – 2022. december

Érintett térségek, települések:

- Ausztria: Alsó-Ausztria

- Magyarország: Zala megye (Balaton régió)

Gyenesdiás, Zalakaros

Vezető partner: GLOBAL 2000 Umweltschutzorganisation (Ausztria)

Projektpartnerek: Balatoni Integrációs Közhasznú Nonprofit Kft. (Magyarország)

Natur im Garten (Ausztria)

A Interreg V-A Ausztria-Magyarország Együttműködési Program keretében megvalósuló „Living Gardens: Élőhelyek kialakítása a kertekben a veszélyeztetett fajok védelmére Ausztriában és Magyarországon ” elnevezésű projekt példaként szolgál, hogy a magánkertekben és a közösségi parkokban megvalósítható egyszerű intézkedések révén miként lehet a térség biológiai sokféleségét növelni.

A projekt megvalósítása 2021 áprilisában indult és 2022 decemberében zárul. A projekt keretében bemutató élőhelyek kerülnek majd kialakításra öt településen a Bécstől délre és a Balatontól nyugatra fekvő határon átnyúló térségben: osztrák részről Pfaffstätten, Tattendorf és Trumau, valamint magyar részről Gyenesdiás és Zalakaros településeken. A bemutató élőhelyeket az érdeklődő látogatók szabadon felkereshetik és azok mintájára hasonló élőhelyeket alakíthatnak ki a saját kertjükben, ezáltal segítve a veszélyeztetett fajok megóvását. A projekt felhívja a lakosság figyelmét a biodiverzitás fontosságára, és lehetőséget biztosít a számukra, hogy ismereteiket és tapasztalataikat megosszák egymással és a határ másik oldalán élő kerttulajdonosokkal.

A projekt nyitórendezvényére 2021. június 4-én került sor Tattendorf településen, Ausztriában, ahol a projekt partnerei, a GLOBAL 2000 és a Natur im Garten osztrák természetvédelmi szervezetek, valamint a Balatoni Integrációs Közhasznú Nonprofit Kft. ünnepélyes keretek között megkezdték a projekt megvalósítását. A rendezvényen az osztrák partnerek bemutatták a területeket, ahol majd a bemutató élőhelyeket kialakítják és röviden ismertették, hogy eddig milyen lépéseket tettek a biológia sokféleség megóvása érdekében, és milyen további intézkedéseket terveznek majd megvalósítani a projekt keretében. A rendezvényen részt vett Gál Lajos, Gyenesdiás polgármestere és Novák Ferenc, Zalakaros polgármestere is, mint a projektben közreműködő stratégiai partnerek képviselői, ahol találkozhattak az osztrák partnertelepülések vezetőivel, és megoszthatták egymással tapasztalataikat a veszélyeztetett növény- és állatfajok védelme tekintetében.

Tisztelt Képviselőtestület!

Most szükséges megtervezni a bemutató élőhelyek kialakítását.

Részünkről a javasolt helyszín a Termáltó parkolójától keleti irányban lévő szabad terület. A szakmai munkában Biczó Tamás a Karos - Park Kft. ügyvezetője és Csóra-Tislér Dina okleveles tájépítész működik közre részünkről. Az élőhely kialakítására összesen 10.500 euróval lehet tervezni (árfolyamtól függően). Az élőhelyek kialakításához szükséges növények, eszközök beszerzését a Balatoni Integrációs Közhasznú Nonprofit Kft. (Magyarország) fogja lebonyolítani.

A cél, hogy a közös listán szereplő védett szereplő növény és állatfajok megóvását segítsük majd a bemutató élőhelyeken is.

A projekt elsősorban szemléletformálási célokat szolgál (helyi tájékoztató rendezvények szervezése, az élőhelyek kialakítását segítő útmutató elkészítése). A bemutató élőhelyek kialakítása szemléltetésként szolgál a helyi lakosság és a településre látogató turisták számára, hogy otthon, a saját kertjeikben hogyan tudják megóvni, védeni a helyi növény- és állatfajokat.

Ebben az összegben azonban nincsenek benne a tájékoztató táblák elkészítése, arra külön költség áll rendelkezésre. A projekt terv alapján élőhelyenként 1 db AO méretű tájékoztató tábla és 4 db A3 méretű tájékoztató tábla kerül kihelyezésre (mind nálunk, mind az osztrákoknál). A táblákon értelem szerint az adott élőhelyre vonatkozó információk kerülnek majd feltüntetésre.

A projekt eredményes megvalósítása érdekében Zalakaros Város Önkormányzata támogatja az alábbi intézkedések megvalósítását:

* segíti a „Bemutató Kertek” (Show Gardens) kialakítását és a hozzá kapcsolódó kerékpártúra (Living Garden Route) megtervezését a településen,
* részt vesz a projekt közös kommunikációs és promóciós feladatiban,
* szakmai segítséget, tanácsokat nyújt a projekt megvalósításához.

Tisztelt Képviselőtestület! Kérem a tájékoztató elfogadását!

**Határozati javaslat:**

A képviselőtestület a tájékoztatóban foglaltakat tudomásul veszi.

Határidő: azonnal

Felelős: Novák Ferenc polgármester

Operatív felelős: Biczó Tamás Karos-Park Kft.

Zalakaros 2021. október 15.

Novák Ferenc

polgármester

**Gazdasági Bizottság és a Humánpolitikai és Ügyrendi Bizottság határozata:**

A bizottság javasolja a képviselőtestület számára az előterjesztés szerinti határozati javaslat elfogadását.